Gereja al-Qalis, Sanaa

**Gereja al-Qalis** merupakan sebuah gereja mazhab Miafisit Kristian yang dibina antara tahun 527 dan lewat 560-an di bandar Sanaa di Yaman moden. Hiasan gereja yang mewah dahulu menjadikannya tempat ziarah yang penting, menyaingi Kaabah di Mekah. Menurut Muzium Negara Arab Saudi di Riyadh, Abrahah membina al-Qullais di Sanaa. Beliau juga membina sebuah gereja serupa di Najran untuk Bani Harith, Bait Allat di Taif untuk suku Thaqif, Bait Yarim dan Bait Ghamdan di Yaman.

## Latar belakang
Selepas pembunuhan beramai-ramai orang Kristian Najran oleh pemerintah Dhu Nuwas dari Kerajaan Himyar, Raja Kaleb dari Aksum yang mengikut mazhab Miafisit berusaha membalas kematian saudara-saudara seimannya dengan melancarkan ekspedisi hukuman (520) ke kerajaan Yaman. Dhu Nuwas digulingkan dan dibunuh, mendorong Kaleb untuk melantik seorang Himyar Kristian, Sumyafa Ashwa (Esimiphaios), sebagai wizurainya. Namun, sekitar tahun 525 wizurai ini digulingkan oleh jeneral Aksum Abrahah dengan sokongan orang Habsyah yang telah menetap di Yaman dan enggan membayar ufti kepada Kaleb. Apabila Kaleb menghantar ekspedisi lain terhadap Abrahah, pasukan ini membelot, membunuh panglima mereka, dan menyertai Abrahah. Ekspedisi lain yang dihantar mengalami nasib sama, meninggalkan Yaman di bawah pemerintahan Abrahah.

## Pembinaan
Abrahah berusaha mempromosikan agama Kristian di kerajaan yang majoritinya Yahudi itu sambil cuba mencabar Kaabah di Mekah, pusat keagamaan yang besar untuk penganut politeisme Arab. Oleh itu, Abrahah memerintahkan pembinaan Gereja al-Qalis (juga dikenali sebagai al-Qulais dan al-Qullais, daripada bahasa Yunani **) di Sanaa. Surat dihantar ke Aksum dan Empayar Byzantine, meminta marmar, tukang dan mozek. Ketiadaan tradisi pembuatan mozek di Arab pra-Islam dan Habsyah pada masa itu, bersama penggunaan tukang mozek oleh Byzantine untuk mencapai matlamat diplomatik, mengesahkan bahawa Byzantine menunaikannya. Ahli sejarah Procopius mencatatkan seorang utusan dihantar kepada Abrahah semasa pemerintahan maharaja Justinian I, meletakkan pembinaan gereja itu antara tahun 527 dan lewat 560-an.

Gereja ini dibina padadari batu hijau, kuning, putih dan hitam yang dibawa dari istana lama di Marib. Sebuah tangga marmar menghala ke gereja ini, sementara pintunya diperbuat daripada gangsa atau tembaga. Gereja ini menggabungkan tiga elemen seni bina berbeza dikenali sebagai bait, iwan dan qubah. Iwan dihiasi mozek dengan motif flora dan bintang emas, dan qubah dihiasi dengan salib mozek polikrom, perak dan emas. Mengambil kira dekri Byzantine yang dikeluarkan pada tahun 427 melarang meletakkan salib di lokasi-lokasi yang boleh dipijak, salib mungkin diletakkan pada dinding. Hiasan-hiasan lain dibuat dengan kayu berharga dan gading ukiran, bersama panel-panel emas bertatahkan batu permata dan salib. Ahli sejarah tidak menyebut tentang gambaran figuratif, satu gaya yang lazim  ditemui dalam tradisi mozek tanpa ikon di Syria dan Palestin.

Pengaruh gereja ini sebagai tempat ziarah mungkin punca kaum musyrikin Mekah mencemarkan gereja ini. Antara tahun 552 dan 555, Abrahah menganjurkan ekspedisi hukuman sebagai tindak balas untuk insiden ini. Pada tahun 685, penuntut takhta Khalifah Umaiyah Abdullah bin al-Zubair, mengeluarkan tiga tiang bersama beberapa mozek dari gereja ini, dengan niat menggunakannya untuk menghias semula Masjidilharam. Kejadian ini menandakan penggunaan pertama mozek dalam seni bina Islam. Gereja ini dikatakan telah bertahan sekurang-kurangnya sehingga pemerintahan khalifah Abbasiyah, al-Mansur (714–775) apabila ia dijarah sekali lagi.

## Lihat juga

* Tahun Gajah

## Rujukan
;Petikan

;Sumber

* 
* 
* 
*